钦定古今图书集成/方舆汇编/职方典/第1320卷 > 《碧落洞记》吴永澄
## 钦定古今图书集成/方舆汇编/职方典/第1320卷 > 《碧落洞记》吴永澄

韶阳之佳，山水不一，而英居胜。其入品题、列图史者，
《碧落》首称焉。洞在邑西南隅，攒峰叠岫，绝峻阻深。从
舟而登，行二里许，有溪淙淙然，络丘萦亩而达于江
者，盖自洞出也。其地含风贮霞，林竹斐映，而村居寥
寥。顷之，望群峦回合，壁立千仞。洞前堰以石，潴为二
泓。径左曲折而上，披荆敛屐，侧身从石罅中过，如夺
虎豹。关旁有小洞，洁敞可罗十席，伪汉所称“云华御
室”，于是焉在。其上有蜕仙台，云壁间镌《到难真境字》
诗记以百数，多磨漶不可读。其洞穹广各数十丈，仰
见凝乳垂垂，如璎珞然。中流碧澜，鉴彻须发。时则杳
蔼阴森，而夕阳注射，内弢其光，魄疏眸舒，朗吟响答。
呼艇入之，则壶天境别，不减古武陵“源矣。”因计寰宇
之以洞名者，非僻远罕至，则荒奇难留。致虚而不必
其通泉，发源而不皆其济物。兹则辰驾午及，岚嶂一
空。其泠然不竭者，可濯缨瀹茗，泚笔流觞，稍加疏引，
尤可灌田千顷。如复剪其芜秽，露彼巉巉亭之室之
一二名流栖隐其间，则溪山有主，奇而不荒。虽然，鞅
掌簿会，奔逐风埃，佳侣时违，胜游坐失者有矣。间一
诣焉，视矍矍而归，芒芒品题鲜当者，山灵应笑之。此
俗士之所以回驾，到难之所为贻篇也。若石泐而言
传山水清音，且借以悠其韵，视今犹昔，夫谁曰不然？